คลังเร่งกู้หมื่นล้านทำถนน-น้ำ
โครงการซ่อมถนนบริหารน้ำเครื่องติดคลังเตรียมกู้เพิ่มอีกหมื่นล้านบาท
3 ส.ค. 2558

โครงการซ่อมถนนบริหารน้ำเครื่องติดคลังเตรียมกู้เพิ่มอีกหมื่นล้านบาท
แหล่งข่าวจากกระทรวงการคลัง เปิดเผยว่า การเบิกจ่ายลงทุนโครงการซ่อมสร้างถนนทั่วประเทศ 4 หมื่นล้านบาท และโครงการบริหารจัดการน้ำทั่วประเทศอีก 4 หมื่นล้านบาท รวมกันเป็นเงิน 8 หมื่นล้านบาท เริ่มมีการเบิกจ่ายเงินลงทุนเพิ่มมากขึ้นอย่างรวดเร็ว โดยคาดว่าเงินกู้ก้อนแรก 3,000 ล้านบาท และเงินขอยืมจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ (กทปส.) 1.4 หมื่นล้านบาท จะหมดในไม่ช้านี้ ซึ่งในสัปดาห์นี้จะได้ตัวเลขการเบิกจ่ายทั้งหมดจากทางกรมบัญชีกลาง
ทั้งนี้ ทางสำนักงานบริหารหนี้สาธารณะ (สบน.) จะมีการกู้เงินเพื่อใช้ในโครงการนี้เพิ่มเติมอีก 1 หมื่นล้านบาทภายในเดือนนี้ โดยจะเป็นการเปิดให้ธนาคารพาณิชย์ประมูลเงินกู้คาดว่าจะอายุ 1-2 ปี โดยใครเสนออัตราดอกเบี้ยต่ำที่สุดก็เป็นผู้ชนะ
โครงการดังกล่าวทั้งหมด 8 หมื่นล้านบาท ใช้เงินจากกองทุน กสทช. 1.4 หมื่นล้านบาท คาดว่าจะต้องใช้เงินกู้ทั้งหมด 6.5 หมื่นล้านบาท ส่วนใหญ่จะต้องกู้ภายในปีนี้ เพราะโครงการลงทุนทั้งหมดเป็นโครงการขนาดเล็กใช้เวลาดำเนินการเพียง 1 ปี ก็ก่อสร้างได้เสร็จ เพราะรัฐบาลต้องการให้เม็ดเงินเข้าสู่ระบบเศรษฐกิจอย่างรวดเร็ว เป็นการกระตุ้นเศรษฐกิจระดับท้องถิ่นให้ฟื้นตัวได้รวดเร็วขึ้น
สำหรับการเบิกจ่ายงบประมาณ 2558 ล่าสุดเบิกจ่ายได้ 2.04 ล้านล้านบาท จากวงเงินทั้งหมด 2.57 ล้านล้านบาท หรือ 80% โดยเป้าการเบิกจ่ายตั้งไว้ที่ 96% ในจำนวนนี้เป็นงบลงทุนวงเงิน 4.49 แสนล้านบาท เบิกจ่ายไปแล้ว 2.3 แสนล้านบาท หรือ 53% สูงกว่าช่วงเดียวกันปีที่ผ่านมาที่เบิกจ่ายได้ 46% และสูงกว่าปีงบประมาณ 2556 ที่เบิกจ่ายได้ 47%
อย่างไรก็ตาม รัฐวิสาหกิจยังเบิกจ่ายล่าช้าได้ 30% จากเม็ดเงินลงทุนทั้งหมด 3.5 แสนล้านบาท เป็นการเบิกจ่ายล่าช้าทั้งรัฐวิสาหกิจที่มีผลการดำเนินงานตามปีปฏิทินงบประมาณ โดยเบิกจ่ายได้ 31% หรือคิดเป็น 4.3 หมื่นล้านบาท จากวงเงิน 1.4 แสนล้านบาท
ทางด้านรัฐวิสาหกิจที่ดำเนินงานตามปีปฏิทิน 11 แห่ง เบิกจ่ายได้ 30% หรือ 6.3 หมื่นล้านบาท จากวงเงิน 2.07 แสนล้านบาท
ทั้งนี้ สำนักงานเศรษฐกิจการคลัง (สศค.) ประมาณการเศรษฐกิจปีนี้ล่าสุดอยู่ที่ 3%